Πληθαίνουν οι αντιδράσεις για το «φορομπηχτικό» μέτρο.

Γράφει ο Γιώργος Μιχάλακας

*** Στις 7 Ιουλίου 2019,

το Εκλογικό Σώμα εξέφρασε μέσω κάλπης την ετυμηγορία του:

«Θέλω να με κυβερνάει η “Νέα Δημοκρατία” τού φιλολαϊκού ηγέτη Μητσοτάκη,

θέλω επιτέλους έναν πρωθυπουργό

που θα υπερασπίζεται τα κατώτερα κοινωνικά στρώματα

και θα τα βάλει με την Ολιγαρχία.

Θέλω έναν ανοιχτόμυαλο κυβερνήτη,

που θα πάρει τις κατάλληλες αποφάσεις ώστε να ανοίξει επιτέλους η Αγορά.».

Και ναι,

η πρόσφατη απόφαση τού Υπουργείου Οικονομικών

για τελωνειακό χαράτσι 15 ευρών

σε αντικείμενα που εισάγονται από χώρες εκτός Ευρωπαϊκής Ένωσης,

έρχεται να αποτελέσει μία μνημειώδη τονωτική ένεση για την Αγορά (sic).

*** Ας απομακρυνθούμε, όμως,

από την προσωρινή παρηγοριά που (μάς) προσφέρει η Ειρωνεία

και ας μιλήσουμε απολύτως ρεαλιστικά και πραγματιστικά...

Η απόφαση τού Υπουργείου Οικονομικών είναι εκκωφαντικά άστοχη·

ένα εκτός τόπου και χρόνου ξεδιάντροπο χαράτσι

που στρέφεται ΚΑΙ κατά τής Κοινωνίας ΚΑΙ κατά τού Εμπορίου.

Σε μία φτωχοποιημένη χώρα

που εδώ και δέκα χρόνια η Χαρά είναι λιγοστή και το Άγχος περισσεύει,

δεν μπορείς ως κράτος να λες στον πολίτη

«Ακόμη και μπιχλιμπίδι αξίας ενός ευρού να παραγγείλεις,

ακόμη κι αν η παραγγελία σου δεν υπερβαίνει τα 22 ευρά

και δεν υπόκειται σε εκτελωνισμό,

εμείς αποφασίζομεν και διατάσσομεν ότι θα υπόκειται σε εκτελωνισμό.».

Όμως,

έστω κι αν παρακάμψουμε

ότι αυτό το ανεκδιήγητο χαράτσι απαγορεύει με φασιστικό τρόπο τον Μικροκαταναλωτισμό,

η συγκεκριμένη απόφαση των κυβερνητικών φωστήρων

που επιχειρούν απεγνωσμένα

να μετακυλήσουν τη διαφαινόμενη χρεωκοπία των «ΕΛ.ΤΑ.» στην Ελληνική Κοινωνία,

(θα) είναι κυριολεκτικώς καταστροφική για πολλές επιχειρήσεις τής χώρας μας.

Υπάρχουν χιλιάδες «φυσικά καταστήματα» και «e-shops»

που εισάγουν τα εμπορεύματά τους από παγκόσμιους κολοσσούς όπως το «AliExpress»·

αυτά τα καταστήματα πληρώνουν «Φ.Π.Α»

-και, εν’ γένει, φόρο εισοδήματος- για τις πωλήσεις που κάνουν,

συνεισφέροντας τοιουτοτρόπως στην Εθνική Οικονομία

και στη μείωση τής Ανεργίας.

Τώρα, μετά από την σκανδαλώδη εξέλιξη,

ο κίνδυνος για «λουκέτα» αυξάνεται σε απόλυτο βαθμό

για τις «low budget» επιχειρήσεις.

*** Δίχως άλλο, μιλάμε για ανάλγητο και επονείδιστο μέτρο,

μιλάμε για απόφαση που φτάνει να αποτελεί κορωνίδα πολιτικής προστυχιάς

όσον αφορά την αναδρομικότητα τής ισχύος της.

Και θα αποδείξω αμέσως τού λόγου μου το αληθές με ένα παράδειγμα...

Το εν’ λόγω χαράτσι, λοιπόν, ορίστηκε ότι (θα) ισχύει από τις 3 Φεβρουαρίου.

Όπως ξέρουμε, όμως,

οι παραγγελίες από την Κίνα χρειάζονται 30-45 ημέρες για να φτάσουν στα χέρια μας.

Έτσι,

αν ο ιδιοκτήτης ενός ηλεκτρονικού καταστήματος που εμπορεύεται φο-μπιζού,

έκανε τον Ιανουάριο χίλιες διαφορετικές παραγγελίες αξίας ενός ευρού εκάστη

(δηλαδή, συνολικώς παραγγελίες 1.000 ευρών),

θα πρέπει -προκειμένου να παραλάβει τα προϊόντα που παρήγγειλε-

να καταβάλει -άκουσον, άκουσον- 15.000 ευρά·

ειδάλλως, θα κληθεί να αποδεχθεί ότι έχασε το κεφάλαιό του.

Απίστευτο και όμως ελληνικό...

*** Επιμύθιο:

Το χαράτσι-έκτρωμα είναι καταδικασμένο σε αποτυχία,

καθώς η ίδια η πραγματικότητα θα το αποβάλει με τον έναν ή τον άλλον τρόπο

(αν επιθυμείτε, εδώ μπορείτε να υπογράψετε το ψήφισμα για την κατάργησή του:

https://secure.avaaz.org/el/community_petitions/giannis_ohi_sto_haratsi_ton_15eu_ton_elta/?wzhqikb&utm_source=sharetools&utm_medium=twitter&utm_campaign=petition-852740-ohi_sto_haratsi_ton_15eu_ton_elta&utm_term=zhqikb%2Bel).

Όμως, υπάρχει και ένα στοιχείο δικαιοσύνης σε ετούτην την κατάσταση,

καθώς αυτός που θα πληρώσει για τα τεράστια ελλείμματα (ΚΑΙ) των «ΕΛ.ΤΑ.»

είναι ο Ελληνικός Λαός.

Ό,τι ψηφίζεις παίρνεις και ό,τι ψηφίζεις πληρώνεις, Ελληνικέ Λαέ.

Είθε κάποτε να πάψεις να είσαι αμνήμων

και να μην ψηφίζεις ως «σωτήρες σου» τούς αποδεδειγμένα καταστροφείς σου.

Το «ακόμη ένα χαράτσι» που καλείσαι να πληρώσεις, Ελληνικέ Λαέ,

είναι η φυσική συνέχεια και συνέπεια των επιλογών σου.

Την πρώτη φορά θύμα, τη δεύτερη φορά εθελοντής, Ελληνικέ Λαέ.

Γιώργος Μιχάλακας

Αλήτης -αλλά όχι ρουφιάνος- Δημοσιογράφος